送鴻舉遊江[西]
作者：劉禹錫
朝代：唐

paragraphs: 禪客學禪兼學文，出山初似無心雲。
從風卷舒來何處，繚繞巴山不得去。
山州古寺好閑居，讀盡龍王宮裏書。
使君灘頭揀石硯，白帝城邊尋野蔬。
忽然登高心瞥起，又欲浮杯信流水。
煙波浩淼魚鳥情，東去三千三百里。
荆門峽斷無盤渦，湘平漢闊清光多。
廬山霧開見瀑布，江西月淨聞漁歌。
鍾陵八郡多名守，半是西方社中友。
與師相見便談空，想得高齋獅子吼。